Nokia va Samsung o‘chirilgan telefonlarni kuzata olmasligini ta’kidladi

The Washington Post nashri AQSh Milliy xavfsizlik agentligining (MXA) bundan to‘qqiz yil avval o‘chirilgan telefonlarni kuzatish usulini ishlab chiqqani haqida xabar bergan edi. Xabarda hech qanday texnik tafsilotlar keltirilmagani uchun xavfsizlik bo‘yicha tadqiqotchilar noaniqliklar ichida qolgan edi. Vaziyatga oydinlik kiritish maqsadida Britaniyaning Privacy International xavfsizlik bo‘yicha tashkiloti sakkizta yirik mobil telefon ishlab chiqaruvchi kompaniyalarga murojaat qildi.

 Foto © The Verge
The Verge xabar berishicha, hozircha ularning to‘rttasidan javob keldi. Shu jumladan, Google o‘chirilgan Android mobil qurilmalarini nazorat qilishi mumkinligi haqidagi fikrni rad etdi. “Android operatsion tizimidagi telefon quvvatdan uzib qo‘yilganda tizimning hech qaysi qismi signal chiqara olmaydi”, — deya ta’kidladi Google vakili.
Shunga o‘xshash bayonotni Samsung vitse-prezidenti Xyunjun Kim ham berdi.
Nokia vakili Ched Fentress o‘z qurilmalarida quvvat o‘chishi bilan radioperedatchiklar ham ishlashdan to‘xtashini ma’lum qildi. “Foydalanuvchi telefonni qayta yoqmagunicha radioperedatchiklarni ishga tushirishning boshqa usulidan xabarimiz yo‘q”, — dedi Ched Fentress.
Birgina Ericsson o‘chiq telefonlarni kuzatish imkoniyati bo‘lishi mumkinligini bildirib, “qurilmalar o‘chirilgan paytda o‘zidan signal chiqarmasa-da, uni melver (zarar keltiruvchi dastur) yordamida kuzatish mumkin”, — dedi.
Biroq, bundan to‘qqiz yil avval hozir ham yangilik hisoblangan murakkab melver dasturlarning bo‘lgani haqidagi fikr masalani yanada chigallashtirmoqda. Privacy International so‘rovga jalb qilingan qolgan to‘rtta kompaniya — Apple, BlackBerry, HTC va Microsoft’dan ham javob kutmoqda.